อาการตอบสนองต่อประสาทรับความรู้สึกอัตโนมัติเป็นประสบการณ์ทั้งทางจิตใจและร่างกาย มีทั้งความรู้สึกสงบ มีความสุข และง่วงนอน ตลอดจนการรู้สึกเสียวซ่าที่หนังศีรษะมาจนถึงหลังคอและสันหลัง ผู้คนมักมีประสบการณ์เกี่ยวกับ ASMR เมื่อรู้สึกถึงสัมผัสแผ่วเบา เห็นใบหน้าที่ยิ้มแย้มและการเคลื่อนไหวของมือที่นุ่มนวล หรือได้ยินเสียงที่ทริกเกอร์ เช่น เสียงกระซิบอ่อนโยน เสียงจากการค่อยๆ พับกระดาษ เสียงการถูนิ้ว หรือเสียงการขยับริมฝีปากเบาๆ
แม้คำว่า ASMR จะมีมาเพียงประมาณสิบปีเท่านั้น แต่เสียงและวิดีโอที่ช่วยผ่อนคลาย ลดอัตราการเต้นของหัวใจ และทำให้สมองรู้สึกซาบซ่านนั้นมีมานานกว่านั้นมาก จิตรกรอย่าง Bob Ross ถือเป็น ASMRtist (คำที่ใช้เรียกผู้สร้างสรรค์ผลงาน ASMR) คนแรกๆ ผู้คนหลายล้านยังคงเข้า YouTube ไปฟังเสียงที่ปลอบประโลมและเสียงป้ายแปรงและมีดลงไปบนผืนผ้าใบ แม้ว่าคนส่วนใหญ่ไม่ได้มีความตั้งใจที่จะวาดภาพเมฆและต้นไม้เล็กๆ น่ารักก็ตาม
เรายังไม่ทราบแน่ชัดว่า ASMR ทำงานในสมองอย่างไร แต่คนที่มีความรู้สึกไวต่อภาพและเสียงเหล่านี้เชื่อว่าวิดีโอ ASMR ช่วยในการนอนหลับ ลดความวิตกกังวล และยังรักษาภาวะ PTSD และอาการปวดเรื้อรังด้วย
ไม่ใช่ว่าทุกคนจะตอบสนองต่อสิ่งเร้า ASMR ตัวเดียวกัน (และบางคนก็ตอบสนองในทางลบต่อสิ่งเร้าเหล่านี้) แต่หลายๆ คนสนุกกับสิ่งเร้าเหล่านี้จน “ASMR” เป็นหนึ่งในคำค้นหายอดนิยมของ YouTube ASMRtist ที่ได้รับความนิยมมากที่สุดอย่าง Gibi ASMR และ ASMR Darling มีผู้ติดตามในช่อง YouTube มากกว่าสองล้านคน